SENA สุดแกร่ง! บวกสวนตลาด กูรูมองกำไร Q1/58 โตแรง
SENA ปิดตลาดวันนี้ (22 เม.ย.) ราคาอยู่ที่ 4.90 บาท บวก 0.58 บาท หรือ 13.43% สูงสุดที่ 5.05 บาท ต่ำสุดที่ 4.32 บาท มูลค่าซื้อขายที่ 939.62 ล้านบาท ขณะที่ดัชนีตลาดหุ้นไทยโดยรวมลบ 1.10% โบรกเกอร์ มองว่าในไตรมาส 1/58 จะมีกำไรประมาณ 79 ล้านบาท เติบโตได้สูงจากงวดเดียวกันของปีก่อนที่มีกำไร 33 ล้านบาท 
22 เม.ย. 2558

ผู้สื่อข่าวรายงานว่า ราคาหุ้นบริษัท เสนาดีเวลลอปเม้นท์ จำกัด (มหาชน) หรือ SENA ปิดตลาดวันนี้ (22 เม.ย.) ราคาอยู่ที่ 4.90 บาท บวก 0.58 บาท หรือ 13.43% สูงสุดที่ 5.05 บาท ต่ำสุดที่ 4.32 บาท มูลค่าซื้อขายที่ 939.62 ล้านบาท ขณะที่ดัชนีตลาดหุ้นไทยโดยรวมลบ 1.10%

 
โดยน.ส.นวลพรรณ น้อยรัชชุกร ผู้ช่วยผู้อำนวยการฝ่ายวิเคราะห์หลักทรัพย์ บล.เอเซีย พลัส กรุ๊ป โฮลดิ้งส์ เปิดเผยว่า ในไตรมาส 1/58 คาดว่า SENA จะมีกำไรประมาณ 79 ล้านบาท เติบโตได้สูงจากงวดเดียวกันของปีก่อนที่มีกำไร 33 ล้านบาท แต่ลดลงหากเทียบกับงวดไตรมาส 4/57 ที่มีกำไร 181 ล้านบาท เนื่องจากในไตรมาส 4/57 หลายบริษัทในธุรกิจอสังหาฯ ถือว่าเป็นช่วงพีคจะมีการโอนฯกันมาก
ส่วนกำไรทั้งปี 2558 คาดว่าจะมี 459 ล้านบาท เติบโต 7% จากปี 2557 เนื่องจาก SENA ปีนี้ในแง่ของ Presale จะเป็นในเชิงรุก มีการเปิดโครงการใหม่ 11 โครงการตามแผน มูลค่า 4,500 ล้านบาท โดยเป็นแนวราบ 6 โครงการ และคอนโดมิเนียม 5 โครงการ ซึ่งในไตรมาส 1/58 ได้เปิดไปแล้ว 2 โครงการ ขณะที่เมื่อปีที่แล้ว SENA มีมูลค่า 2,200 ล้านบาทในแง่ Presale
ทั้งนี้ ได้แนะนำ “ซื้อ” หุ้น SENA ด้วยราคาเป้าหมายก่อน XD ที่ 4.80 บาท แต่หลัง XD ราคาเป้าหมายจะอยู่ที่ 4.20 บาท เนื่องจากต้องรวมจำนวนหุ้นที่เกิด Dilution Effect หลังการจ่ายหุ้นปันผลงวด 2H57 ในอัตรา 7 : 1 โดยจะขึ้นเครื่องหมาย XD ในวันที่ 29 เม.ย.นี้
อนึ่ง SENA เป็นหุ้นเพียงตัวเดียวในวันนี้ (22 เม.ย.) ที่ปรับตัวอยู่ในแดนบวก ขณะที่หุ้นอีก 19 ตัวในกระดานโมสท์แอคทีฟที่แสดงการปรับตัวของหุ้นที่มีมูลค่าซื้อขาย 20 อันดับแรกในวันนี้นั้นปรับตัวอยู่ในแดนลบ
 